Document ID: 32000R1519

Kommissionens forordning (EF) nr. 1519/2000
af 12. juli 2000
om fastsættelse for produktionsåret 2000/01 af minimumspris og støttebeløb for produkter forarbejdet på basis af tomater
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved forordning (EF) nr. 2701/1999(2), særlig artikel 3, stk. 3, og artikel 4, stk. 9, og
ud fra følgende betragtninger:
(1) I henhold til artikel 3, stk. 1, i forordning (EF) nr. 2201/96 fastsættes den minimumspris, der skal betales producenterne, på grundlag af minimumsprisen i det foregående produktionsår, udviklingen i markedspriserne i sektoren for frugt og grøntsager og nødvendigheden af at sikre en normal afsætning af den friske råvare til de forskellige anvendelsesformål, herunder forsyning af forarbejdningsindustrien.
(2) Kommissionens forordning (EØF) nr. 2022/92(3) vedrørende gennemførelsesbestemmelser for betaling af minimumsprisen, fastsat under hensyn til det opløselige tørstofindhold i råvaren, til producenter af bestemte tomater, der anvendes til fremstilling af tomatkoncentrat, tomatsaft og tomatflager, skal fortsat anvendes.
(3) I artikel 4 i forordning (EF) nr. 2201/96 fastlægges kriterierne for fastsættelse af produktionsstøttebeløbet. Der tages bl.a. hensyn til det støttebeløb, der for det foregående produktionsår er fastsat eller beregnet inden nedsættelsen efter stk. 10 i samme artikel, og som justeres efter udviklingen i den minimumspris, der skal betales producenterne, og forskellen mellem råvareomkostningerne i Fællesskabet og råvareomkostningerne i de vigtigste konkurrerende tredjelande. For så vidt angår tomatkoncentrater, konserverede, hele, flåede og ikke-flåede tomater og tomatsaft, skal der tages hensyn til udviklingen i priserne og omfanget af handelen med tredjelande.
(4) I artikel 4, stk. 10, i forordning (EF) nr. 2201/96 er det fastsat, at det produktionsstøttebeløb, der er fastsat for tomatkoncentrat og heraf afledte produkter, nedsættes med 5,37 %. Der udbetales eventuelt et tillægsbeløb til denne reducerede støtte afhængigt af størrelsen af den franske og portugisiske produktion af tomatkoncentrat.
(5) Forvaltningskomitéen for Forarbejdede Frugter og Grøntsager har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
For produktionsåret 2000/01 fastsættes den i artikel 3 i forordning (EF) nr. 2201/96 omhandlede minimumspris, der skal betales producenten, som anført i bilag I.
Artikel 2
1. For produktionsåret 2000/01 fastsættes den i artikel 4 i nævnte forordning omhandlede produktionsstøtte som anført i bilag II.
2. Det tillægsbeløb til støtten for tomatkoncentrat, tomatsaft og tomatflager, der er omhandlet i artikel 4, stk. 10, andet afsnit, i forordning (EF) nr. 2201/96, fastsættes af Kommissionen, hvis betingelsen i nævnte afsnit er opfyldt.
Artikel 3
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. juli 2000.

Labels: 2
3
17
19